text: ২৮ মে ২০২২, ১৫:৪৮
  বগুড়ার শেরপুরে মোটরসাইকেলচাপায় ভ্যানচালক নিহত। - ছবি : সংগৃহীত
  বগুড়ার শেরপুরে মোটরসাইকেলের চাপায় শ্রী বিনোদ সরদার (৩৯) নামের এক ভ্যানচালক নিহত হয়েছেন।
  শুক্রবার রাত সাড়ে ৯টার দিকে রানিহাট রোডের সিরাজনগর মোড় এলাকায় এ দুর্ঘটনাটি ঘটে।
  নিহত শ্রী বিনোদ বিশালপুর ইউনিয়নের কামাল খা গ্রামের শ্রী জগন্নাথ সরদারের ছেলে।
  পুলিশ ও স্থানীয় সূত্রে জানা যায়, শ্রী বিনোদ একজন ভ্যানচালক। রানিরহাট মেলাতে ভাড়ায় লোক নিয়ে যান। সেখান থেকে বাড়ি ফেরার পথে সিরাজনগর মোড় পাকা রাস্তায় পৌঁছলে ভ্যানের চ্যাসিস ভেঙ্গে রাস্তায় পড়ে যান তিনি। এ সময় পেছনে থাকা অজ্ঞাত একটি চলস্ত মোটরসাইকেল তার ওপর দিয়ে চলে গেলে গুরুতর আহত হন শ্রী বিনোদ। এ অবস্থায় স্থানীয়রা তাকে উদ্ধার করে শহীদ জিয়াউর রহমান মেডিক্যাল কলেজ হাসপাতালে নিলে গেলে কর্তব্যরত চিকিৎসক তাকে মৃত ঘোষণা করেন।
  এ বিষয়ে শেরপুর থানার অফিসার ইনচার্জ (ওসি) শহীদুল ইসলাম জানান, ঘটনাস্থলে এসআই মোস্তাফিজুর রহমান পরিদর্শন করেছেন। আইনি পদক্ষেপ শেষে লাশ পরিবারের কাছে হস্থান্তর করা হয়েছে।